google/wiki40b huggingface dataset:
Nettmåler

Utseende

En nokså liten (vingespenn 20 – 25 mm), slank måler. Den kjennes lett på at forvingens mørke felter er delt opp av hvite striper som danner et nettaktig mønster. Forvingen er hvit, med grå eller brune felter ved roten, i et bredt tverrbånd rundt midten og langs ytterkanten. Alle de mørke feltene blir krysset av hvite streker. Bakvingen er grå. Larven er naken bortsett fra noen korte børster, grønn med to smale, hvite lengdestriper langs ryggen.

Levevis

Larvene lever bare på springfrø (Impatiens noli-tangere), og arten finnes sjelden langt fra næringsplanten. Springfrø vokser i skog og på andre skyggefulle, fuktige steder. De voksne målerne flyr i juli – august.

Utbredelse

Arten finnes over det meste av Europa og videre østover til Sakhalin (). Den er sjelden de fleste steder og rødlistet i flere land. I Norge er den funnet på det sørlige Østlandet vest til Telemark og fra Hordaland til Sør-Trøndelag.
Henrik II av Frankrike

Bakgrunn

Henrik ble født på slottet Saint-Germain-en-Laye som sønn av Frans I og Claude av Frankrike. Hans far ble tatt til fange i slaget ved Pavia i 1525 av sin erkefiende, keiser Karl V, og han ble holdt som fange i Spania. Til gjengjeld for hans frigivelse ble det avtalt at hans to sønner Henrik og Frans (1518-36) skulle sendes til Spania og overta hans plass i fengslet. Brødrene satt fanget i Spania i tre år.

Katarina av Medici, og Diane de Poitiers

Henrik inngikk et arrangert ekteskap med Katarina av Medici 28. oktober 1533, da begge var fjorten år.
Året etter innledet Henrik et forhold til den 35-årige enken Diane de Poitiers. De hadde tidligere hatt et nært vennskap, og hun hadde omfavnet ham offentlig den dag han ble sendt til Spania. Diane ble Henriks fortrolige ved hoffet, og i de neste 25 år oppnådde hun stor innflytelse og underskrev endog kongelige dokumenter. Mot denne meget selvsikre, modne og intelligente kvinne hadde Katarina ingen sjanse. Diane insisterte imidlertid på at Henrik tilbrakte tilstrekkelig tid med Katarina til å få tronarvinger.

Konge

Da Henriks storebror Frans døde i 1536 etter en tenniskamp, ble Henrik tronfølger. Han etterfulgte sin far på sin 28 års fødselsdag og ble kronet til konge av Frankrike den 25. juli 1547 i Notre-Dame-katedralen i Reims.
Hans regjeringstid ble preget av krigen mot Østerrike og den voldsomme forfølgelsen af de protestantiske hugenotter. Kongen lot dem brenne levende, eller lot tungen skjære ut på dem som straff for deres tro. Mistanken alene kunne føre til fengsel på livstid.
Henrik utviste også stor strenghet mot samtidens leger, da han udstedte følgende forordning: «Når arvingene anklager legen for et familiemedlems død, vil kongen opplyses om dette, og som ved ethvert annet mord vil rettferd skje fyllest. En lege som er ansatt hos en familie, er forpliktet til å smake på pasientenes ekskrementer og utføre enhver annen tjeneste, ellers kan han anklages for å ha forårsaket deres død.»

Død

Henrik var en entusiastisk jeger og deltok gjerne i turneringer. Under konkurransen som ble arrangert 1. juli 1559 for å feire en fredsavtale med erkefienden Habsburg og datteren Elisabets giftermål med Filip 2. av Spania, fikk han et stykke av Gabriel Montgomerys (kaptein for kongens skotske livgarde) lanse inn gjennom øyet og inn i hjernen. Kongen led fryktelig av skadene og døde av dem.
Da Henrik lå på sitt dødsleie, bestemte Katarina suverent hvem som kunne få adgang til kongen. Og selv om han gjentagne ganger spurte etter elskerinnen, Diane de Poitiers, nektet Katarina henne adgang. Etter Henriks død bortviste Katarina Diane fra hoffet.
Henrik ble fulgt av sin sønn Frans II, som døde året etter, og ble så fulgt av sine to brødre. Deres mor fungerte som regent.
Hangman

Historikk

Opprinnelsen til spillet er ukjent, men det har sannsynligvis oppstått på 1800-tallet. En enkel variant av spillet blir omtalt i en bok fra 1894 («Traditional Games» av Alice Bertha Gomme). En spiller skriver ned den første og siste bokstaven i et dyrenavn, og den andre spilleren gjetter på de øvrige bokstavene.

Strategi

Sjansene til å løse ordet øker hvis man gjetter på det mest brukte bokstavene i alfabetet (på norsk E-R-T-A-S osv.)
En tilsvarende taktikk kan selvsagt brukes av spilleren som ikke gjetter (velge ord som består av lavfrekvente bokstaver), for å gjøre det vanskelig for motstanderen.
Serenade

Serenade (it. sereno rolig, al sereno under en klar himmel, i det fri; også sera aften) var opprinnelig en kveldssang holdt til noens ære. Fra wienerklassisismen ble begrepet brukt om et underholdende instrumentalstykke med et stort antall satser, og begrenset orkesterbesetning.

Tidlig form

En komposisjon for en elsker(inne), venn eller en annen person man ønsker å gjøre krus på, ofte om kvelden og gjerne under et vindu.  Musikken hadde ingen fastlagt form, men det typiske var at sangeren akkompagnerte seg selv på et bærbart instrument, som en lutt, gitar, trekkspill eller lignende. Også senere ble det laget musikk av denne typen, men da gjerne i en sammenheng som gir assosiasjoner til en forgangen tid, som for eksempel arier i en opera (et kjent eksempel finnes i Mozarts opera Don Giovanni).

Barokkens serenata

I barokken brukte man oftest begrepet serenata fordi formen var vanligst i Italia. Dette var en form for kantate som ble utført utendørs på kveldstid av blandede ensembler med vokalister og instrumentalister. Eksempler på komponister er Alessandro Stradella, Alessandro Scarlatti, Johann Joseph Fux, Johann Mattheson og Antonio Caldara. Barokke serenatas var stort sett i stort format og med få sceniske virkemidler, en mellomting mellom kantate og opera. Hovedforskjellen mellom en kantate og en serenata rundt år 1700 blir av noen beskrevet som at en serenata ble framført utendørs og derfor kunne ta i bruk instrumenter som ville bli for støyende i små rom, som trompeter, horn og trommer.

Utviklingen av den klassiske og romantiske serenaden

I klassisismens tidlige serenader (for eksempel av Haydn, Mozart og Salieri) anvendte man gjerne blåsere, eksempelvis oboer, fagotter, horn og klarinetter, instrumenter som passet til utendørs musisering. Etterhvert som serenaden gjorde sitt inntog i konsertsalen ble flere og flere strykere lagt til for å oppnå et mer orkestralt klangbilde.
Karakteristisk for tidlige klassiske serenader var at alle instrumentene ble brukt konserterende, dvs at man tilstrebet en likevekt mellom alle deltagende instrumenter. Senere i klassismen og i romantikken finner man ikke dette kjennetegnet lengre.
Poor Law Amendment Act 1834

Poor Law Amendment Act 1834 var en lov som ble vedtatt i Storbritannias parlament i 1834, og som angikk omsorg i fattighus. Loven erstattet den tidligere Poor Law fra 1601 og kalles iblant New Poor Law. Loven var gjeldende i hele Storbritannia, utenom Skottland, som forandret sin fattigdomslovgivning i 1845.
På enkelte steder forsøkte man gjennom fattighusene å få mennesker til å avstå fa å søke hjelp, da fremfor alt de mange irlendere som søkte hjelp under hungersnøden i Irland 1845–1849.
Systemet ble kritisert av Charles Dickens i romanen Oliver Twist.
Jinggu Dai Yi

Jinggu (kinesisk: 景谷傣族彝族自治县; pinyin: Jǐnggǔ dǎizú yízú Zìzhìxiàn) for dai- og yifolkene er et autonomt fylke i byprefekturet Pu'er i provinsen Yunnan i Folkerepublikken Kina.
Fylket hadde 285 558 innbyggere i 1999.

Samferdsel

Kinas riksvei 323 løper gjennom området. Den begynner i Ruijin i provinsen Jiangxi og fører gjennom Guangdong og Guangxi og ender i Lincang i Yunnan, på grensen mot Burma.
Johan Koren Christie

Bakgrunn

Johan Koren Christie var sønn av professor Werner Hosewinckel Christie og Karen f. baronesse Wedel-Jarlsberg, bror til generalmajor Werner Christie (1917–2004) og pianist Amalie Christie, og far til tidligere helseminister Werner Christie (1949–).
Christie utdannet seg ved Hærens Flyveskole 1929-30 og utdannet seg deretter i flyteknikk ved Technische Hochschule Berlin/Charlottenburg.

Andre verdenskrig

Da den tyske invasjonen av Norge startet i april 1940 oppholdt Christie seg i Sverige. Han tok seg inn i Norge, hvor han sluttet seg til de norske styrkene og deltok i kampene ved Kongsvinger, sammen med blant annen Leif Larsen, som nestkommanderede i Kompani Benckert. Etter at de norske styrkene i Sør-Norge hadde kapitulert, tok han seg via Sverige til Nord-Norge. Der ble han teknisk sjef for de norske flyvåpnene. Da også de norske styrkene i Nord-Norge kapitulerte 7. juni 1940, var Johan Koren Christie blant de norske offiserene som fulgte kong Haakon VII til Storbritannia.
Under andre verdenskrig var Christie sentral i organiseringen av det norske flyvåpen i Storbritannia og utdanning av norske flyvere i Canada. Han ble først teknisk sjef ved den norske treningsleiren Little Norway i Canada. I 1941 ble han kalt til London, hvor han fikk ansvaret for å organisere de norske jagerskvadronene.
Christie hadde et sterkt ønske om å komme i aktiv tjeneste, og etter utdannelse begynte han i juni 1943 å fly ved 35 Squadron RAF, en av RAFs Pathfinder Force-skvadroner, som markerte mål for britiske bombefly. Han fløy 45 tokter over Tyskland. Han avanserte til flight commander med oberstløytnants grad.
I 1944 ble Christie liaisonoffiser til Supreme Headquarters Allied Expeditionary Forces, og etterhvert ansvarlig for repatriering av fanger i tysk fangenskap og var involvert i forberedelsene til aksjonen med de hvite bussene.

Etter krigen

Etter krigen hadde Christie en rekke fremtredende sivile og militære stillinger, hans siste stilling var sjef for Luftforsvarets forsyningskommando med generalmajors grad. I sin pensjonisttid engasjerte Christie seg i fredsarbeid og var blant annet aktiv i «Generaler og admiraler for fred».
Jevgenij Zamjatin

Bakgrunn

Zamjatin ble født i Lebedjan i guvernementet Tambov, 300 km (300 000 m) sør for Moskva. Hans far var russisk-ortodoks prest, og moren var musiker. I et essay fra 1922 minnes Zamjatin: «Du vil se et meget ensomt barn, uten jevnaldrende kamerater , på magen, over en bok, eller under pianoet, der moren spiller Chopin.»
Han kan ha hatt synestesi ettersom han gav bokstaver og lyder kvaliteter. For eksempel oppfattet han bokstaven "Л" (L) med kvalitet som blek, kald og lyseblå.
Under studiene til skipsingeniør i St. Petersburg sluttet han seg bolsjevikene. Han arbeidet med marinteknikk før hobbyen med å skrive skjønnlitteratur ble fulltidsgeskjeften. Han agiterte for partiet, var med på å organisere oppstanden på panserkrysseren  Potemkin. Etter februarrevolusjonen i 1917 vendte han tilbake fra landflyktighet i England, der han hadde bygd skip og forfattet. Han deltok så under oktoberrevolusjonen.

Om forfatterskapet

Etter revolusjonen fikk han nye erfaringer og tanker om den samfunnsutvikling som da fant sted, og reagerte mot den nye voldens realitet, og fornektelsen av det menneskelige sjelsliv. I 1920 beskrev han i romanen Vi (russisk: Мы) et fiktivt selskap hvori enhver individualitet ble undertrykket. Zamjatin pådro seg på grunn av den indirekte kritikk han forøvet mot det sovjetiske selskap som var under oppbygging myndighetenes misbilligelse og ble ilagt skriveforbud.
Romanen Vi ble i 1924/25 utgitt på forskjellige språk utenlands. Det varte helt til 1988 før den utkom på russisk i fullstendig form i Sovjetunionen. 
Ved siden av Vi utgav Zamjatin også endel eventyr. Tidlig på 1920-tallet hadde avslått en mulighet til å reise i eksil - utreisevisumet som forelå, ville han ikke benytte seg av. 
I 1929, etter å ha blitt gjenstand for brutal hets, forlot Zamjatin det sovjetiske forfatterforbund. I 1931 fikk han etter Maksim Gorkijs hjelp tillatelse fra Josef Stalin til å emigrere til Frankrike. 
Zamjatin beholdt sitt sovjetiske statsborgerskap livet ut. Han døde i 1937 i Paris og ble begravet på kirkegården i Thiais.

Innvirkning på andre forfattere

Zamjatins Vi har gitt impulser som kan gjenkjennes i verker som Vidunderlige nye verden av Aldous Huxley, 1984 av George Orwell, Nein – Die Welt der Angeklagten av Walter Jens og delvis Fahrenheit 451 av Ray Bradbury.
Substitutt (økonomi)

Goder er substitutter når en økning i prisen til det ene leder til økt etterspørsel av det andre. Andre språklige betydninger av ordet substitutt kan være stedfortreder eller erstatning. Denne definisjonen sammenfaller med den økonomiske definisjonen.

Markedsmekanismer

For normale goder betyr økt pris på et substitutt at betalingsviljen øker. Derfor skifter etterspørselskurven mot høyre og markedsprisen øker og produsentene ønsker å tilby mer. Markedet vil da tilpasse seg slik at det etterspørres mer og tilbys mer til en høyere pris.
Dersom prisen på et substitutt minker, vil betalingsviljen minke, etterspørselskurven skifte mot venstre og markedet vil tilpasse seg slik at det etterspørres mindre og tilbys mindre til en lavere pris.

Markedsmakt

Tilgangen på substitutter som kan fylle tilnærmet samme funksjon som et gode er viktig for markedsmakten både til produsentene og konsumentene. Dersom det ikke eksisterer noen substitutter som enkelt kan utfylle samme funksjon som en industris vare, vil produsentene ha en betydelig (eller signifikant) markedsmakt. Dersom det i tillegg eksisterer få eller kun én produsent snakker vi om oligopoler eller monopoler. Slik markedsmakt skaper inngangsbarrierer og hindrer dermed konkurranse.
Gössenheim

Geografi

Gössenheim ligger ved elven Wern i Region Würzburg. I kommunen ligger landsbyene Gössenheim og Sachsenheim.
Utenlandssendingen

Utenlandssendingen var det populære fellesnavnet på NRKs sendinger beregnet på sjøfolk og nordmenn i utlandet. Disse sendingene startet i 1948 med sendinger over Fredrikstad kringkaster, senere Kvitsøy kringkaster. Leder fra starten og gjennom mange år var Gunnar Nygård. Senere kom Einar Lia, som var der til avdelingen ble nedlagt.
Avdelingen ble nedlagt den 31. desember 2001.
Jehovaordenen

Jehovaordenen (svensk: Jehovaorden) antas å ha vært en ridderorden innstiftet i 1606 av kong Karl IX av Sverige. Et ordenskjede, som  Karl IX bar ved sin kroning, er bevart og oppbevares ved Livrustkammaren i Stockholm. Det er innskriften fra dette, Jehova skrevet med hebraiske bokstaver, som er opphavet til navnet som tilskrives ordenen. Karl IXs valgspråk var «Jehovah solatium meum» (Jehova er min trøst). Det er ikke kjent statutter for ordenen og det vites heller ikke om kjedet er tildelt andre enn kongen selv, og det kan derfor være usikkert om det bevarte kjedet representerte insigniene for en egentlig orden.
Det bevarte ordenskjedet har et ordenstegn utformet som en gull heraldisk sol med 16 stråler, der de åtte rette strålene er i hvit emalje og de åtte bølgende strålene i rød emalje. I midten står en åttetagget stjerne med innskriften יהוה, Jehova skrevet på hebraisk. Kjedet har ledd med hender som griper vaser, det heraldiske våpenmerket for Vasa-ætten, og innfattede bergkrystaller.
Gustav IIIs planer fra 1778, om opprettelsen av en orden for presteskapet, med samme navn, ble ikke realisert.
Anadromi

Anadromi er et vandringsmønster hos fisk som gyter og har yngelstadiet i ferskvann, men som vanligvis lever hele sitt voksne liv i saltvann. Fisk som lever på denne måten blir kalt anadrome, og kan ofte gå gjennom til dels særs imponerende vandringer før de vender tilbake mot elven de ble klekket i.
Blant de mest kjente anadrome fiskene finnes laksefisk som laks, sjøørret og sjørøye. Det finnes også rene ferskvannsbestander av disse artene, men det vanlige er at de voksne lever i havet. Hos mange arter dør fisken rett etter at den har gytt, men noen (blant annet laks og sjøørret) kan svømme tilbake til havet og leve til neste gytesesong. Anadromi forekommer også hos andre fiskegrupper, for eksempel hos havniøye, maisild, stamsild, stør og trepigget stingsild.
Det motsatte av anadromi er katadromi. Eksempel på katadrom fisk er ål.
Kyrkhult

Kyrkhult er et tettsted i Olofström kommune i Blekinge län i Sverige. I 2010 hadde tettstedet 937 innbyggere.
Mahmood (sanger)

Bakgrunn

Alessandro Mahmoud, ble født i Milano i 1992 av en italiensk mor og en egyptisk far. Han dukket første gang opp i offentligheten i 2012, da han deltok i den sjette sesongen av italienske X Factor.

San Remo-festivalen

I 2016 deltok han i nykommer-klassen i San Remo-festivalen med sangen «Dimentica», og i november 2018 ga han ut EP-en Gioventù bruciata. Med samme låt vant han konkurransen Sanremo Giovani 2018, som ble avholdt 21. desember 2018. Seieren sikret ham en plass i den 69. utgaven av San Remo-festivalen, som ble arrangert i byen Sanremo i februar 2019. 
I San Remo-festivalen 2019 deltok Mahmood med låten «Soldi» (penger), skrevet av ham selv, Dardust og Charlie Charles. Han kvalifiserte seg til finalen lørdag 9. februar og vant den etter å ha fått flest poeng fra juryene og tv-seerne. Han representerer dermed Italia i finalen av Eurovision Song Contest i Tel Aviv lørdag 18. mai. 
Seieren i San Remo-festivalen var imidlertid ikke uten kontroverser, siden andreplassen Ultimo og sangen «I tuoi particolari» fikk klart flest telefonstemmer. Mahmoood fikk flest jurystemmer og vant konkurransen sammenlagt. Etter seieren gikk Italias visestatsminister og Lega Nord-leder Matteo Salvini, ut på Twitter og sa han heller ville ha Ultimo som vinner. Politiske kommentatorer mente utspillet også var rettet mot Mahmoods etniske bakgrunn.

Eurovision Song Contest

Gjennom seieren i San Remo-festivalen ble Mahmood tilbudt oppdraget med å representere Italia i Eurovision Song Contest 2019 i Israel. Mahmood takket ja til tilbudet og deltok med «Soldi» i finalen lørdag 18. mai 2019 i Expo Tel Aviv. Der hadde han startnummer 22 og endte til slutt på en andreplass bak Nederland.

Annet

Som låtskriver har Mahmood skrevet sanger for artister som Elodie, Michele Bravi og Marco Mengoni som representerte Italia i Eurovision Song Contest 2013 i Malmö.
Opplysning i buddhismen

Begrepet opplysning (engelsk: enlightenment) er den europeiske oversettelse av det buddhistiske begrepet bodhi, «oppvåkning». Begrepet ble popularisert i den vestlige verden på 1800-tallet gjennom oversettelsene av buddhistiske tekster som ble foretatt av Max Müller. I den vestlige verden har det en konnotasjon av plutselig innsikt i en transcendental sannhet.
Begrepet har også blitt brukt som oversettelse av flere andre buddhistiske begreper og konsepter som er blitt brukt til å betegne innsikt (prajñā, kensho og satori), kunnskap (vidhya), nirvana og oppnåelse av Buddhanaturen.
Ragnar Fagereng

Fagereng-saken

Fagereng ble rikskjent gjennom den såkalte Fagereng-saken, der han og hans kone ble etterforsket for forsikringssvindel og falske anmeldelser. Ekteparet ble dømt i byretten, men Ragnar Fagereng ble frikjent i lagmannsretten. Hans kone ble derimot dømt og måtte sone fengselsstraff. Fagereng måtte som følge av saken også gå av som rådmann. Saken fikk også konsekvenser for Bergens politimester Rolf B. Wegner, som blandet seg inn i saken til fordel for Fagereng. Det ble påstått at det var en «skjult forbindelse» mellom Fagereng og Wegner, og Wegner ble etterforsket av det særskilte etterforskningsorganet for politisaker.
I 2006 stod en tidligere torpedo frem og fortalte at han hadde terrorisert ekteparet Fagereng på 90-tallet gjennom å drive med hærverk mot deres bolig, og lurt politiet til å etterforske dem for forsikringssvindel og falske anmeldelser. Bergensavisen mente å vite at oppdragsgiveren var en person som var misfornøyd med Ragnar Fagerengs restriktive holdning til å dele ut kommunale skjenkebevillinger.
I 2010 ble Fagereng-saken besluttet gjenopptatt av Gjenopptagelseskommisjonen. I Agder lagmannsrett ble Anne-Grete Fagereng i 2011 frikjent på alle punkter, og i et forlik med Justisdepartementet i 2014 ble hun tilkjent over 3 millioner kroner i erstatning for justismordet.
Fylkesvei 4122

Fylkesvei 4122 går mellom Langeland og Heskestad i Farsund. Veien er 8,0 km lang.
Frem til 2019 hadde veien betegnelsen Fylkesvei 654.
TMG

TMG (TransMoGrifier) er en parsergenerator som ble skapt av Robert M. McClure og presentert i 1968, og implementert av Douglas McIlroy. TMG kjørte på systemer som OS360 og tidlige Unix. Den ble brukt til å bygge EPL, en tidlig versjon av PL/I. Ken Thompson brukte TMG i 1970 på PDP-7 som et verktøy til å tilby Fortran, men endte opp med å skape programmeringsspråk B som var mye mer påvirket av BCPL.
Lernacken

Lernacken ligger i Skåne i det sydvestlige Malmö mellom Bunkeflostrand og Limhamn.
Øresundsbroen har sitt landfeste her, hvor også betalingsanlegget til broen ligger. Stedet som danner en stor odde, består av rester fra Limhamns kalkbrudd som ble lagt ut i Øresund før konstruksjonen av broen.
Lernacken er et populært område for sportsfiskere, hvor man blant annet fisker horngjel (i Skåne horngädda) og ørret.
Maursyre

Maursyre (eller metansyre) er en karboksylsyre (organisk syre) med formel en HCOOH og en molar masse på 46,03 g·mol⁻¹. Syren har en stikkende, vond lukt og kan gi skader på den som anvender middelet. Mulige skader er etseskader på huden, øyeskader ved sprut og forgiftning ved innånding av damp.

Bruksområder

Maursyre brukes blant annet i landbruket ved ensilering av gress til lagring som vinterfôr. Maursyren hindrer blant annet at det utvikles bakteriekulturer i gresset, ved å senke pH-verdien, og på den måten brytes ikke gresset ned på grunn av «varmgang». Maursyre brukes også innen birøkting for å behandle bier mot varroamidd, en parasitt.
Handelsvaren maursyre ("Maursyre 85") inneholder 85 % maursyre og 15 % vann. Fordi Maursyre 85 fordamper lett og dermed kan forårsake skade hos mennesker, og på grunn av at produktet tærer på metall og maling, er det utviklet alternative produkter som Foraform og Ensimax. Disse stoffene reduserer noen av de skadelige egenskapene som Maursyre 85 har.
Frisch

Frisch er en norsk bergverksslekt av tysk opprinnelse, som har vært knyttet til Kongsberg siden første halvdel av 1600-tallet. Slektsmedlemmer var bergmenn ved Kongsberg Sølvverk fra 1600-tallet til 1800-tallet, og utmerket seg senere som gullsmeder i Oslo. Slektens mest kjente medlem er den første nobelprisvinneren i økonomi Ragnar Frisch.

Historie

Slekten stammer fra Christopher Frisch (f. 1615 i Tyskland), som jobbet på Kongsberg Sølvverk. Hans etterkommere i mange generasjoner jobbet også ved Sølvverket. Han var far til Petter Christophersen Frisch (1640-1703) (i samtiden også skrevet Pieter Frisk). Hans to sønner var Paul Pettersen Frisch (1665-1730) og Christopher Pettersen Frisch (1672-1726). Paul Pettersen Frisch var gift med Anne Antoniusdatter Nolt (født før 1678), datter av Antonius Nolt (som kom fra Tyskland og jobbet ved Sølvverket) og Barbro Hansdatter Schröder (1641-1712), en datter av Hans Andersen Schröder (født ca. 1610-1615 i Sverige, død 1675). Paul Frisch og Anne Nolt var foreldre til borhauer ved Fräulein Christiane gruve ved Sølvverket Ole Povelsen Frisch (1700-1779). Ole Povelsen Frisch var oldefar til gullsmed i Christiania Antonius Povelsen Frisch (1826-1916), som var far til gullsmed Anton Frisch (1865-1928) og farfar til økonomen og nobelprisvinneren Ragnar Frisch, som bl.a. var professor og dekanus for Det juridiske fakultet ved Universitetet i Oslo. Frischsenteret er oppkalt etter Ragnar Frisch. Ragnar Frisch var morfar til Nadia Hasnaoui.
Moeros moeros

Utseende

En middelsstor (vingespenn ca. 40 millimeter) smyger, brun med 4-5 hvite flekker på forvingen. Undersiden har et markert, blågrønt metallskimmer.

Utbredelse

Arten lever på Trinidad og i Surinam.